Slegte nuus vir padgebruikers in MeiArgieffoto Die Automobiel-Assosiasie (AA) van Suid-Afrika het Dinsdag gesê hy verwag die brandstofprys is die eerste van vele uitgawes wat gaan verhoog nadat Suid-Afrika na rommelstatus afgegradeer is. Die AA het kommentaar gelewer op die middelmaand-brandstofprysdata wat deur die Sentrale Energiefonds (CEF) bekend gemaak is. “Ons voorsien dat petrol se prys met 55c per liter sal verhoog in Mei, diesel met 39c per liter en paraffien met 41c,” het die AA gesê. Die AA is van mening dat die rand se verswakte posisie teenoor die Amerikaanse Dollar grootliks verantwoordelik sal wees vir dié verhoging en die verhoging in internasionale petroleumpryse vir die res van die algehele verhoging. Die AA meen as die rand kon voortgaan met sy opwaartse kurwe voor die afgradering kon dit genoeg gewees het om die internasionale verhogings te oorkom. “Dit is egter nog nie maandeinde nie en die impak van die afgradering is nog nie 100% gevoel nie,” het die AA gesê.